জেরুসালেমে আমি বেশিরভাগ সময়ই পুরোনো শহরে কাটিয়েছি। খাওয়াদাওয়া, কেনাকাটাও সব ওখানেই। যদিও জায়গাটা ছোটো, কিন্তু সব গলিঘুঁজি প্রদক্ষিণ করতে অনেকদিন সময় লাগবে। তিনটি ধর্মের সম্মিলন আমাকে একরকম মোহিত করে রেখেছিলো। উদ্দ্যেশ্যহীনভাবে উলটো-পালটা ঘুরতে এখানে বেশ মজা। জেরুসালেম ও সারা ইজরায়েলেও একলা ঘোরাঘুরি করতে কোনো আপদবিপদের সম্ভাবনা নেই। সব জায়গাই খুব সুরক্ষিত ও নিরাপদ। ঘুরতে ঘুরতে খিদে পেয়ে গেলে যে-কোনো পাড়ায় দেশীয় টাটকা খাবারের সুগন্ধ পাবেন--আর্মেনিয়া পাড়ার পিৎজা, বা ইহুদী পাড়ার টাটকা গরম হালা-রুটি অথবা মুসলমান পাড়ায় ভেড়ার মাংসের কাবাব।